钦定古今图书集成/明伦汇编/官常典/第398卷 > 陈鼎
## 钦定古今图书集成/明伦汇编/官常典/第398卷 > 陈鼎

按《明外史张文明传》：“陈鼎，字大器，其先宣城人。高祖
尚书迪死建文帝难，子孙戍登州卫，遂占籍焉。鼎举
弘治末进士，正德四年授礼科试给事中，镇守河南。
中官廖堂，福建人也，弟鹏之子铠，冒籍中河南乡试，
物议甚沸，畏堂莫敢言，鼎独上章发其谬，铠遂除名，
堂、鹏大恨。会流寇起，鼎陈弭盗机宜，堂令权幸，激帝”
怒，下之吏部。拟谪汉州判官，不许。谓“鼎前籍平江伯
赀产，附刘瑾，增估物价，疑有侵盗”，下诏狱掠治。尚书
杨一清救之，乃斥为民。世宗立，复故官，迁河南参议。
妖人马隆等为乱，鼎督兵讨平之。改陕西副使，擢浙
江按察使。廉介正直，不通私谒。召为应天府尹，未任
卒